הכרוניקה האנגלו-סקסונית

הכרוניקה האנגלו-סקסונית (באנגלית: Anglo-Saxon Chronicle) היא הכרוניקה הגדולה ביותר שנכתבה באנגליה האנגלו-סקסונית. הכרוניקה מהווה רשימת אירועים מפורטת המתעדת בסדר כרונולוגי את ההיסטוריה של אנגליה בתקופה האנגלו-סקסונית וכן בתקופה של כמה מאות שנים קודם לכן, לרבות התקופה הרומית. בכמה מחלקיו המקור נחשב לאמין, אך לא פעם האובייקטיביות שלו מוטלת בספק. לנוכח השוואה למקורות אחרים מימי הביניים, אפשר להיווכח כי לעיתים הכרוניקה משמיטה אירועים חשובים, מספקת גרסאות חד צדדיות לאירועים אחרים, וכוללת סתירות לא מעטות בין חלקיה. אף על פי כן, הכרוניקה האנגלו-סקסונית מהווה לצד ההיסטוריה הכנסייתית של העם האנגלי את המקור החשוב ביותר ממנו אנו למדים על קורותיה של אנגליה בין תום השלטון הרומי במאה ה-5 ועד לכיבוש הנורמני במאה ה-11. לצד תרומה לחקר ההיסטוריה של אנגליה, מעצם היותה של הכרוניקה אחת היצירות הגדולות ביותר שנכתבו באנגלית עתיקה, היא מהווה מקור חשוב ויוצא דופן ללימוד תולדות השפה האנגלית.

מלאכת הכתיבה החלה בממלכת וסקס בימיו של המלך אלפרד הגדול במהלך המחצית השנייה של המאה ה-9. תחילה, כללה הכרוניקה תיעוד בדיעבד של תולדות בריטניה משנת 60 לפנה"ס, סמוך לעת הגעת הרומאים לבריטניה. בהמשך מפורטים אירועים שונים אשר אירעו בתקופה הרומית והאנגלו-סקסונית, עד לעת חיבור הכרוניקה. לאחר מכן, כותבים הוסיפו לאורך השנים, בדרך כלל אחת לכמה חודשים, אירועים עדכניים. תיעוד אירועים אלו נעשה בזמן אמת וסמוך לעת התרחשותם. גרסאות שונות של הכרוניקה המשיכו באופן זה לתעד אירועים בתולדות בריטניה עד לשנת 1154, כמאה שנה לאחר הכיבוש הנורמני. כיום ברשות החוקרים תשעה כתבי יד של הכרוניקה, המהווים ככל הנראה עותק של המסמך המקורי שאבד עם השנים. כתבי יד אלו נמצאו במאות השנים האחרונות ברחבי מנזרים שונים לרוחבה של אנגליה. שבעה מתוך תשעה כתבי היד נמצאים כיום בספרייה הבריטית, אחד נוסף שוכן בספרייה הבודליינית, והכתב הנותר ממוקם באוניברסיטת קיימברידג'.

==כתבי היד==
כל כתבי היד של הכרוניקה האנגלו-סקסונית שנמצאים כיום בידינו מהווים עותקים של גרסאות קודמות יותר, אשר בתורם הם גרסאות של הטקסט המקורי. אף על פי שהתאריך והמיקום המדויקים של כתיבת הכרוניקה אינם ידועים, ישנה תמימות דעים בקרב החוקרים כי הגרסה המקורית נכתבה במאה ה-9 בממלכת וסקס, ככל הנראה בחצרו של המלך אלפרד הגדול. לאחר כתיבת הגרסה המקורית של הכרוניקה, נוצרו עבורה מספר עותקים אשר הופצו למנזרים שונים ברחבי אנגליה, זאת על מנת לשמר אותם. עם השנים הגרסה המקורית אבדה וכך גם חלק מהעותקים שלה, ובמקביל העותקים עצמם זכו לגרסאות חדשות, מהן יש לנו כיום תשעה.

מתוך תשעה כתבי היד של הכרוניקה האנגלו-סקסונית אשר שרדו עד ימינו, שבעה כתובים במלואם באנגלית עתיקה. כתב יד נוסף, תמצית קנטרברי הדו-לשונית (גרסה F), כולל טקסט כפול וזהה הן באנגלית עתיקה והן בלטינית. כתב יד אחר, 
כרוניקת פטרבורו (גרסה E), משלב לצד טקסט מוקדם יותר באנגלית עתיקה גם טקסט מאוחר יותר באנגלית תיכונה.

{| class="wikitable"
|-
! colspan="5" | גרסאות של הכרוניקה האנגלו-סקסונית ששרדו עד ימינו
|-
! גרסה !! colspan="2" | שם רשמי !! מיקום מקורי !! מיקום נוכחי
|-
| <center>A</center> || כרוניקת וינצ'סטר || <div class="mw-content-ltr">Winchester Chronicle</div> || <center>וינצ'סטר</center> ||<center>אוניברסיטת קיימברידג', קיימברידג'</center>
|-
| <center>B</center> || כרוניקת אבינגדון 1 || <div class="mw-content-ltr">Abingdon Chronicle I</div> ||rowspan="2"| <center>אבינגדון</center> ||rowspan="3"| 
<center>הספרייה הבריטית, לונדון</center>
|-
| <center>C</center> || כרוניקת אבינגדון 2 || <div class="mw-content-ltr">Abingdon Chronicle II</div>
|-
| <center>D</center> || כרוניקת ווסטר || <div class="mw-content-ltr">Worcester Chronicle</div> || <center>ווסטר</center>
|-
| <center>E</center> || כרוניקת פטרבורו || <div class="mw-content-ltr">Peterborough Chronicle</div> || <center>פטרבורו</center> || <center>הספרייה הבודליינית, אוקספורד</center>
|-
| <center>F</center> || תמצית קנטרברי הדו-לשונית || <div class="mw-content-ltr">Bilingual Canterbury Epitome</div> || <center>קנטרברי</center> ||rowspan="4"| <center>הספרייה הבריטית, לונדון</center>
|-
| <center>G/A<sup><small>2</small></sup>/W</center> || כרוניקת וינצ'סטר (עותק) || <div class="mw-content-ltr">Winchester Chronicle (copy)</div> ||rowspan="2"| <center>וינצ'סטר</center>
|-
| <center>H</center> || הקטע הקוטוניאני || <div class="mw-content-ltr">Cottonian Fragment</div>
|-
| <center>I</center> || כרוניקת שולחן חג הפסחא || <div class="mw-content-ltr">An Easter Table Chronicle</div> || <center>קנטרברי</center>
|}

===התפתחות הגרסאות===

כאמור, כל כתבי היד של הכרוניקה האגנלו-סקסונית שנמצאים כיום בימינו נובעים ממקורות מוקדמים יותר ומהווים עותקים של מקורות אלו. בהשפעת הטקסט המקורי, נכתבו בשלהי המאה ה-9 שלושה חיבורים קדומים שונים: ספר השנים של סנט נאוטס, חיי המלך אלפרד וכרוניקת אתלווירד. במקביל זכה הטקסט המקורי לעותקים רבים. אחד העותקים התפתח ככל הנראה מוקדם יחסית אל כרוניקת וינצ'סטר (גרסת A). בין השנים 1001 ו-1013 וינצ'סטר הועתקה אף היא, והעתק זה מכונה כיום כרוניקת וינצ'סטר (גרסת A<sup><small>2</small></sup>).

עותק נוסף של הטקסט המקורי של הכרוניקה, אשר שימש גם את כתיבת חיי המלך אלפרד, הועתק לגרסה מאוחרת יותר. על בסיס גרסה זאת, אשר לא קיימת כיום, נכתבו במקביל כרוניקת אבינגדון 1 (גרסה B) וכרוניקת אבינגדון 2 (גרסה C) במהלך אמצע המאה ה-11 במנזר אבינגדון. מהגרסה עליה התבססו כרוניקות אבינגדון, התפתחה גרסה נוספת, ככל הנראה בנורת'מבריה. גרסה זאת אשר אבדה עם השנים ומכונה הגרסה הצפונית, היוותה את הבסיס לעותק מאוחר יותר – כרוניקת פטרבורו (גרסה E). כרוניקה מאוחרת אחרת, כרוניקת ווסטר (גרסה D), היוותה כנראה שילוב של הגרסה הצפונית יחד עם חיבור חיצוני, ההיסטוריה הכנסייתית של בדה ונרביליס. לצד כל אלו, גרסה מאוחרת ויוצאת דופן של הכרוניקה האנגלו-סקסונית, תמצית קנטרברי הדו-לשונית (גרסה F), התפתחה כנראה הן מהגרסה הצפונית של הכרוניקה והן מכרוניקת וינצ'סטר (גרסה A).

מוצאם של הקטע הקוטוניאני (גרסה H) וכרוניקת שולחן חג הפסחא (גרסה I) אינו ידוע במדויק, אך בדומה לשאר הגרסאות הן התפתחו מעותקים קדומים יותר.

==קישורים חיצוניים==

* [http://www.gutenberg.org/ebooks/657 הכרוניקה האנגלו-סקסונית], באתר פרויקט גוטנברג
* [http://www.bartleby.com/211/0701.html הכרוניקה], באתר Bartleby.com
* [http://asc.jebbo.co.uk/ הכרוניקה האנגלו-סקסונית], באתר Tony Jebson
* [http://britishlibrary.typepad.co.uk/digitisedmanuscripts/2016/02/anglo-saxon-chronicles-now-online.html הכרוניקה האנגלו-סקסונית אונליין], באתר The British Library
* 

קטגוריה:כרוניקות
==הערות שוליים==

קטגוריה:אנגליה האנגלו-סקסונית: שפה וספרות
קטגוריה:אנגליה: היסטוריה